Post salutacionem &c. Erbare vnnde gestrenge here, bisunder gunstige frund vnde gude gonre, juwer gestrenicheyt breff angande de zaken her Hinrick Hunninckhusen vnnde sines szones sommighere borgetucht vnde loffte haluen vor des genanten her Hinricks sone van Benthe Karlesszon geschenn mit langen vorhale hebben wy entfangen vnde alles inholdes to guder mate vorstanden, welke wy eme hebben vorgeholden vnde lezen lathen; dar to he vnns geantwordet hefft, he were eyn arm, schamel, bedrucket man vnde nicht en kan offte vormach, vnde aller dinge verne gelick is Benthe Karlsson uth der borgetucht vnde lofften sines sones to entheuen. Nichte myn he hebbe voruaren juwe gestrenicheit zick zolle Reual benalen to Ratzeborch kortes tokamende; wil he personlick sick dar, edder wor he voruorschet ere jegenwordicheit synde, henne stellenn mit juwer gestrenicheit vnde ock Benthe hir van muntlike handelynghe to makende; vorsen vnns doch gentzlick, gantz vnbillick zynde, so de genante her Hinrick mit dem genanten Benthe vor juwer gestrenicheyt syner vermogenafftigen schamelheyt haluen nicht der zake ouer eyn kamen mochte, de vnnsen vnde de vnschuldige kopman schaden darumme liden zolde vnnde dusdant juwe gestrenicheit de redelicheit antosende villichte nicht gerne steden zolden; wente wo de saken vnde vorhandelinghe tusschen en beyden to Lubek sik vorlopen hebben is vnnsz gantz vnwitlick ock dar vor noch van vnns edder ymand van den vnnssen ienich geloffte geschen is; dar to en wete wy ock nymande hir tor stede van sinen frunden offte magen, de ienich gelt derhaluen vor em vtleggen willen offte plege sy, als dat suluest wol kan irkennen juwe gestr. sick vmme syner willen toblotende.